Aanvaller doodgeskiet, nog een gewond by Fort KlapperkopFoto: Hi Risk Unit. Een aanvaller is doodgeskiet en nog een beseer in ŉ gewelddadige voorval Dinsdagaand by Fort Klapperkop in Pretoria. Volgens Hi Risk Unit was hulle besig om inligting op te volg oor ŉ groep van tussen vyf en tien verdagtes wat glo die Groenkloof Natuurreservaat betree het. Van die eenheid se veiligheidswagte het die omgewing in ongemerkte motors gepatrolleer en die uitkykpunte dopgehou. “Net voor 20:00 het hulle [die veiligheidswagte] ŉ oproep gekry om te reageer nadat daar verneem is dat ŉ paartjie in hul motor by een van die uitkykpunte aangeval word. “Die beamptes het gereageer en niemand by die uitkykpunt aangetref nie. Die beamptes is egter nét nadat hul stilgehou het deur ŉ groot groep mans aangeval. Die aanvallers het die venster aan die bestuurderskant met ŉ staalpyp of kolf geslaan en die bestuurder op sy koeëlvaste baadjie en arm getref,” lui die verklaring van Hi Risk Unit. Volgens die verklaring is die man ook in sy gesig en oë met glas getref. “Toe die lede uit die motor klim het die oortreders besef dis Hi Risk Unit-beamptes en op hul losgebrand. “Die bestuurder het teruggeskiet en twee van die verdagtes is gewond. Een is noodlottig gewond en nog een is ŉ paar meter verder met verskeie wonde in hegtenis geneem.” Kapt. Daniel Mavimbela, woordvoerder van die Sunnyside-polisie, het die voorval bevestig. “Volgens berigte was daar ŉ skietgeveg en een van die beweerde aanvallers is dood en die ander een is onder polisiebewaking na ŉ hospitaal geneem. Volgens die inligting wat nou beskikbaar is, was daar vyf aanvallers,” het Mavimbela gesê. Volgens Hi Risk Unit is die veiligheidsbeampte aan sy arm en skouer beseer en het hy ook verskeie snywonde aan sy gesig opgedoen. Hy is na ŉ hospitaal geneem vir mediese behandeling. Die polisie ondersoek ŉ saak van poging tot roof, kwaadwillige saakbeskadiging asook ŉ geregtelike doodsondersoek.